b'\n_START_ARTICLE_\nRoma\n_START_SECTION_\nPrie\xc5\xa1istoriniai laikai ir Antika\n_START_PARAGRAPH_\nRom\xc4\x85 ant Palatino kalvos gele\xc5\xbeies am\xc5\xbeiuje \xc4\xafk\xc5\xabr\xc4\x97 lotyn\xc5\xb3 gentys. Pirmieji gyventojai buvo avi\xc5\xb3 augintojai (apie 800\xe2\x80\x93750\xc2\xa0m. pr. m. e.), v\xc4\x97liau u\xc5\xbesi\xc4\x97m\xc4\x99 ir amatais bei prekyba su kaimynais._NEWLINE_Pagal legend\xc4\x85, pirm\xc4\x85kart u\xc5\xbera\xc5\xa1yt\xc4\x85 Livijaus, Rom\xc4\x85 753 m. pr. m. e. \xc4\xafk\xc5\xabr\xc4\x97 Romulas. Nu\xc5\xbeud\xc4\x99s savo dvyn\xc4\xaf brol\xc4\xaf Rem\xc4\x85, Romulas tapo pirmuoju Romos karaliumi. Nuo \xc5\xa1ios datos rom\xc4\x97nai skai\xc4\x8diavo metus (Ad urbe condita arba A. U.C). Pasak legendos, Rom\xc4\x85 \xc4\xafk\xc5\xabr\xc4\x97 vyrai, kurie netrukus nusprend\xc4\x97 pagrobti moter\xc5\xb3 i\xc5\xa1 sabin\xc5\xb3 genties._NEWLINE_Po Romulo buvo dar \xc5\xa1e\xc5\xa1i karaliai. Numa Pompilijus (apie 715\xe2\x80\x93673\xc2\xa0m. pr. m. e.) savo karaliavimo laikotarpiu \xc4\xafved\xc4\x97 Vestos kult\xc4\x85, o Ankus Marcijus (642\xe2\x80\x93617\xc2\xa0m. pr. m. e.) i\xc5\xa1pl\xc4\x97t\xc4\x97 Romos kontroliuojam\xc4\x85 teritorij\xc4\x85 iki pat Tir\xc4\x97n\xc5\xb3 j\xc5\xabros. Gyventojai tuo metu dalijosi \xc4\xaf dvi grupes\xc2\xa0\xe2\x80\x93 patricijus, kurie priklaus\xc4\x97 aristokratijai, ir pleb\xc4\x97jus, kurie buvo laisvi Romos gyventojai, ta\xc4\x8diau netur\xc4\x97jo joki\xc5\xb3 politini\xc5\xb3 teisi\xc5\xb3._NEWLINE_Patricijai buvo tikrieji lotyn\xc5\xb3 palikuonys, save vadin\xc4\x99 patres. Jie buvo susib\xc5\xabr\xc4\x99 \xc4\xaf grupes (lot. gentes), kuri\xc5\xb3 nariai dalyvavo tuose pa\xc4\x8diuose kultuose, o j\xc5\xb3 vaikai tuok\xc4\x97si ir prekiavo tarpusavyje. Tuo tarpu pleb\xc4\x97jai grei\xc4\x8diausiai buvo sabin\xc5\xb3 palikuonys bei kiti atvyk\xc4\x97liai. Tarp patricij\xc5\xb3 ir pleb\xc4\x97j\xc5\xb3 gal\xc4\x97jo b\xc5\xabti tik klientiniai santykiai, t. y. pleb\xc4\x97jas gal\xc4\x97jo tapti kurios nors i\xc5\xa1 patricij\xc5\xb3 gimin\xc4\x97s klientu, tuo pa\xc4\x8diu gaudamas j\xc5\xb3 apsaug\xc4\x85 (teisin\xc4\x99 ir ekonomin\xc4\x99)..\n_START_SECTION_\nAdministracinis suskirstymas\n_START_PARAGRAPH_\nRoma yra Italijos sostin\xc4\x97, o joje yra \xc4\xafsik\xc5\xabrusios visos pagrindin\xc4\x97s politin\xc4\x97s \xc5\xa1alies institucijos\xc2\xa0\xe2\x80\x93 Vyriausyb\xc4\x97, Prezident\xc5\xabra, Ministerijos, Italijos konstitucinis teismas._NEWLINE_Roma yra dalinama \xc4\xaf 19 rajon\xc5\xb3. Anks\xc4\x8diau j\xc5\xb3 buvo 20, ta\xc4\x8diau Fiumi\xc4\x8dino balsavimo b\xc5\xabdu nutar\xc4\x97 b\xc5\xabti savaranki\xc5\xa1ka ir atsiskirti nuo Romos. Miestas dar dalinamas \xc4\xaf kitus administracinius vienetus. Tarkim miesto istorinis centras dalinamas dar \xc4\xaf 22 smulkesnius rajonus.\n_START_SECTION_\nDemografija\n_START_PARAGRAPH_\nImperatoriaus Augusto valdymo metu Roma buvo did\xc5\xbeiausias pasaulio miestas. Kol gyvavo Romos imperija, mieste gyveno daug gyventoj\xc5\xb3, ta\xc4\x8diau po imperijos \xc5\xbelugimo dramati\xc5\xa1kai krito gyventoj\xc5\xb3 skai\xc4\x8dius ir pa\xc4\x8diame Romos mieste (ma\xc5\xbeiau nei 50 000). Kai buvo suvienyta visa Italija 1860\xe2\x80\x931861\xc2\xa0m. mieste gyveno apie 200 000 gyventoj\xc5\xb3, o nuo to laiko skai\xc4\x8dius nuolat augo._NEWLINE_2007\xc2\xa0m. mieste gyveno 2 718 768 gyventojai, o visame Romos rajone apie 4 milijonus. 47.2\xc2\xa0% gyventoj\xc5\xb3 sudar\xc4\x97 vyrai, 52.8\xc2\xa0%\xc2\xa0\xe2\x80\x93 moterys. Vaikai iki 18 met\xc5\xb3 sudar\xc4\x97 17\xc2\xa0% gyventoj\xc5\xb3, o pensinio am\xc5\xbeiaus \xc5\xbemon\xc4\x97s\xc2\xa0\xe2\x80\x93 20.76\xc2\xa0%. Romos gyventoj\xc5\xb3 tarp 2002 ir 2007\xc2\xa0m. padaug\xc4\x97jo 6.54\xc2\xa0%.\n_START_SECTION_\nEtnin\xc4\x97s grup\xc4\x97s\n_START_PARAGRAPH_\n2006\xc2\xa0m. 92.63\xc2\xa0% Romos gyventoj\xc5\xb3 sudar\xc4\x97 italai. Kitos didesn\xc4\x97s etnin\xc4\x97s grup\xc4\x97s yra i\xc5\xa1 Europos\xc2\xa0\xe2\x80\x93 3.14\xc2\xa0% (daugiausiai rumunai ir lenkai), 1.28\xc2\xa0% buvo i\xc5\xa1 Azijos (daugiausiai Filipin\xc5\xb3), 1.09\xc2\xa0% sudar\xc4\x97 \xc5\xa0iaur\xc4\x97s ir Piet\xc5\xb3 Amerikos pilie\xc4\x8diai (daugiausiai argentinie\xc4\x8di\xc5\xb3).\n_START_SECTION_\nReligija\n_START_PARAGRAPH_\nDaugiau, nei \xc4\xafprasta visoje Italijoje, Romoje didel\xc4\x97 dalis gyventoj\xc5\xb3 yra Romos katalikai. Tam \xc4\xaftakos turi ir tai, kad Romoje yra \xc4\xafsik\xc5\xabr\xc4\x99s \xc5\xa0ventasis Sostas, taip pat mieste yra apie 900 ba\xc5\xbeny\xc4\x8di\xc5\xb3, daug kit\xc5\xb3 \xc5\xa1vent\xc5\xb3 viet\xc5\xb3.\n_START_SECTION_\nMiesto architekt\xc5\xabra\n_START_PARAGRAPH_\nRomos architekt\xc5\xabra pl\xc4\x97tojosi per ilgus \xc5\xa1imtme\xc4\x8dius. Ilg\xc4\x85 laik\xc4\x85 Roma buvo vienas Europos klasikin\xc4\x97s architekt\xc5\xabros centr\xc5\xb3, kuriame buvo sukurti tokie architekt\xc5\xabros objektai: arka, kupolas ir skliautas. XI, XII ir XIII am\xc5\xbeiuose Romoje buvo pla\xc4\x8diai naudojamas romanikos stilius, o v\xc4\x97liau Roma tapo pagrindiniu renesanso ir baroko centru. Mieste pla\xc4\x8diai paplit\xc4\x99 ir klasicizmo bei fa\xc5\xa1istin\xc4\x97s architekt\xc5\xabros stiliai.\n_START_SECTION_\nAntikin\xc4\x97 Roma\n_START_PARAGRAPH_\nVienas Romos simboli\xc5\xb3 yra Koliziejus (70-80\xc2\xa0m.)\xc2\xa0\xe2\x80\x93 did\xc5\xbeiausias kada nors pastatytas amfiteatras Romos imperijoje. Jame tilpdavo 50 000 \xc5\xbei\xc5\xabrov\xc5\xb3, kurie steb\xc4\x97davo gladiatori\xc5\xb3 kovas. \xc5\xa0io laikotarpio statini\xc5\xb3 s\xc4\x85ra\xc5\xa1e yra Forumas, Panteonas, katakombos, \xc5\xa0vento Angelo pilis ir kiti.\n_START_SECTION_\nViduram\xc5\xbeiai\n_START_PARAGRAPH_\nViduram\xc5\xbei\xc5\xb3 architekt\xc5\xabros statini\xc5\xb3 Romoje yra daugiausiai i\xc5\xa1 vis\xc5\xb3 Italijos miest\xc5\xb3. Ankstyvosios krik\xc5\xa1\xc4\x8dionyb\xc4\x97s laikais pastatyta ketvirta pagal dyd\xc4\xaf Romos ba\xc5\xbeny\xc4\x8dia\xc2\xa0\xe2\x80\x93 Did\xc5\xbeioji \xc5\xa0v\xc4\x8d. Marijos bazilika. IV a. pastatyta kita didinga Romos ba\xc5\xbeny\xc4\x8dia\xc2\xa0\xe2\x80\x93 \xc5\xa0v. Pauliaus bazilika u\xc5\xbe sien\xc5\xb3. Ji buvo i\xc5\xa1 pagrind\xc5\xb3 perstatyta XIX a.\n_START_SECTION_\nRenesansas ir Barokas\n_START_PARAGRAPH_\nRoma buvo pagrindinis Renesanso centras po Florencijos. Tarp did\xc5\xbeiausi\xc5\xb3 \xc5\xa1io stiliaus darb\xc5\xb3 mieste yra Mikeland\xc5\xbeelo suprojektuota Kapitolijaus kalvos vir\xc5\xa1\xc5\xabn\xc4\x97. Dar vienas didingas ir svarbus \xc5\xa1io stiliau statinys\xc2\xa0\xe2\x80\x93 Kvirinalo r\xc5\xabmai. Pastatyti 1573\xc2\xa0m. iki 1870\xc2\xa0m. buvo popie\xc5\xbei\xc5\xb3 vasaros rezidencija, o \xc5\xa1iuo metu tai Italijos respublikos prezidento rezidencija._NEWLINE_Dauguma dideli\xc5\xb3 miesto aik\xc5\xa1\xc4\x8di\xc5\xb3 dabartin\xc4\x99 savo i\xc5\xa1vaizd\xc4\x85 \xc4\xafgavo b\xc5\xabtent renesanso ir baroko stili\xc5\xb3 vyravimo metais. Tarp toki\xc5\xb3 aik\xc5\xa1\xc4\x8di\xc5\xb3\xc2\xa0\xe2\x80\x93 viena did\xc5\xbeiausi\xc5\xb3 visoje Romoje Navonos aik\xc5\xa1t\xc4\x97. Vienas \xc5\xbeymiausi\xc5\xb3 Baroko stiliaus pavyzd\xc5\xbei\xc5\xb3\xc2\xa0\xe2\x80\x93 Trevi fontanas.\n_START_SECTION_\nNeoklasicizmas\n_START_PARAGRAPH_\n1870\xc2\xa0m. Roma tapo Italijos karalyst\xc4\x97s sostine. B\xc5\xabtent \xc5\xa1iuo laikotarpiu didel\xc4\x99 dal\xc4\xaf miesto architekt\xc5\xabros stiliaus \xc4\xaftakojo klasicizmo architekt\xc5\xabra. Didel\xc4\x97 dalis nauj\xc5\xb3 pastat\xc5\xb3 buvo skirta vyriausybin\xc4\x97ms organizacijoms, ministerijoms ir kitoms svarbioms \xc4\xafstaigoms. Vienas labiausiai \xc5\xbeinomu neoklasicizmo stiliaus statini\xc5\xb3 yra Viktoro Emanuelio II paminklas, baigtas statyti 1935\xc2\xa0m.\n_START_SECTION_\nFa\xc5\xa1izmo architekt\xc5\xabra\n_START_PARAGRAPH_\nFa\xc5\xa1izmo re\xc5\xbeimas, kuris vald\xc4\x97 Italij\xc4\x85 nuo 1922 iki 1943\xc2\xa0m., suk\xc5\xabr\xc4\x97 savit\xc4\x85 architekt\xc5\xabros stili\xc5\xb3, kuris turi ry\xc5\xa1i\xc5\xb3 su antikin\xc4\x97s Romos architekt\xc5\xabra. \xc5\xbdinomiausias fa\xc5\xa1izmo stiliaus k\xc5\xabrini\xc5\xb3 yra E.U.R. kvartalas. \xc5\xa0ios miesto dalies branduol\xc4\xaf sudaro pastat\xc5\xb3 kompleksas, skirtas 1942\xc2\xa0m. pasaulinei parodai, kuri ne\xc4\xafvyko d\xc4\x97l karo. Nuo \xc5\xa1ios parodos pavadinimo kil\xc4\x99s kitas kvartalo pavadinimas E.42 (Esposizione 42). Id\xc4\x97ja sukurti \xc5\xa1\xc4\xaf kvartal\xc4\x85 kilo Benito Mussolini 1935\xc2\xa0m.\n_START_SECTION_\nMokslas\n_START_PARAGRAPH_\nRoma yra tarptautinis auk\xc5\xa1tojo mokslo centras. Romos pirmasis universitetas\xc2\xa0\xe2\x80\x93 La Sapienza (\xc4\xafkurtas 1303\xc2\xa0m.)\xc2\xa0\xe2\x80\x93 yra did\xc5\xbeiausias Europoje ir antras pagal dyd\xc4\xaf pasaulyje. Jame studijuoja daugiau nei 150 000 student\xc5\xb3. Du naujesni universitetai taip pat labai populiar\xc5\xabs\xc2\xa0\xe2\x80\x93 1982\xc2\xa0m. \xc4\xafkurtas Tor Vergata, 1992\xc2\xa0m.\xc2\xa0\xe2\x80\x93 Roma Tre. Mieste taip pat yra daug pontifikacini\xc5\xb3 universitet\xc5\xb3, kuriuos pri\xc5\xbei\xc5\xabri \xc5\xa0ventasis Sostas. Pontifiko Gregorijaus universitetas, \xc4\xafkurtas 1551\xc2\xa0m., laikomas seniausiu J\xc4\x97zuit\xc5\xb3 universitetas pasaulyje. Romoje yra nema\xc5\xbeai ir priva\xc4\x8di\xc5\xb3 universitet\xc5\xb3.\n_START_SECTION_\nMuzika\n_START_PARAGRAPH_\nRoma yra svarbus muzikos centras. Mieste yra \xc4\xafsik\xc5\xabrusi Nacionalin\xc4\x97 Sesilijos muzikos akademija, \xc4\xafkurta 1585\xc2\xa0m. \xc5\xa0i akademija yra viena seniausi\xc5\xb3 muzikos institucij\xc5\xb3 pasaulyje. Mieste yra operos teatras, taip pat kitos svarbios muzikos institucijos. 1991\xc2\xa0m. mieste vyko Eurovizijos dain\xc5\xb3 konkurso finalas, o 2004\xc2\xa0m.\xc2\xa0\xe2\x80\x93 MTV Europos muzikos apdovanojim\xc5\xb3 ceremonija.\n_START_SECTION_\nKinas\n_START_PARAGRAPH_\nRomoje yra \xc4\xafsik\xc5\xabrusi Cinecitt\xc3\xa0 studija\xc2\xa0\xe2\x80\x93 visos Italijos kino centras. Studij\xc4\x85 1937\xc2\xa0m. \xc4\xafk\xc5\xabr\xc4\x97 ital\xc5\xb3 fa\xc5\xa1istas Benitas Musolinis. \xc5\xa0i studija yra did\xc5\xbeiausias kino centras Europoje ir antras pasaulyje po Holivudo. Studijoje dirba daugiau nei 5 000 kino profesional\xc5\xb3. \xc5\xa0iuo metu Cinecitt\xc3\xa0 studija yra vienintel\xc4\x97 studija pasaulyje, kurioje visas film\xc5\xb3 k\xc5\xabrimas (nuo filmavimo iki monta\xc5\xbeo) vyksta vienoje vietoje.\n_START_SECTION_\nSportas\n_START_PARAGRAPH_\n1960\xc2\xa0m. Romoje vyko XVII vasaros olimpin\xc4\x97s \xc5\xbeaidyn\xc4\x97s._NEWLINE_Romoje populiarus regbis. Savo nam\xc5\xb3 rungtynes Flaminio stadione \xc5\xbeaid\xc5\xbeia nacionalin\xc4\x97 Italijos regbio rinktin\xc4\x97._NEWLINE_Kiekvien\xc5\xb3 met\xc5\xb3 gegu\xc5\xbe\xc4\x99 Romoje vyksta ATP serijos teniso var\xc5\xbeybos.\n_START_SECTION_\nFutbolas\n_START_PARAGRAPH_\nKaip ir visoje Italijoje, Romoje populiariausia sporto \xc5\xa1aka yra futbolas. Miesto olimpinis stadionas talpina 72 700 \xc5\xbemoni\xc5\xb3. \xc5\xa0iame stadione 2009\xc2\xa0m. surengtos UEFA \xc4\x8dempion\xc5\xb3 lygos finalin\xc4\x97s rungtyn\xc4\x97s. \xc5\xa0iame stadione savo nam\xc5\xb3 rungtynes \xc5\xbeaid\xc5\xbeia Serie A ekipos\xc2\xa0\xe2\x80\x93 AS Roma ir SS Lazio. XX a. prad\xc5\xbeioje buvo stiprus SS Alba-Audace Roma klubas._NEWLINE_Romoje 1934\xc2\xa0m. vyko II pasaulio futbolo \xc4\x8dempionatas, 1968\xc2\xa0m.\xc2\xa0\xe2\x80\x93 III Europos futbolo \xc4\x8dempionatas, 1980\xc2\xa0m.\xc2\xa0\xe2\x80\x93 VI Europos futbolo \xc4\x8dempionatas, o 1990\xc2\xa0m.\xc2\xa0\xe2\x80\x93 XIV pasaulio futbolo \xc4\x8dempionatas.\n_START_SECTION_\nTransportas\n_START_PARAGRAPH_\n\xc5\xa0iuo metu Romos miestas yra didelis transporto mazgas. 2009\xc2\xa0m. buvo baigtas transporto \xc5\xbeiedas Grande Raccordo Anulare (ital\xc5\xb3 klb. Did\xc5\xbeiojo \xc5\xbeiedo jungtis), kuris juosia vis\xc4\x85 Romos miest\xc4\x85. Jo ilgis siekia 68,2\xc2\xa0km. Romos miesto dalis ir \xc5\xbeied\xc4\x85 jungia 32 i\xc5\xa1va\xc5\xbeiavimai._NEWLINE_Romos Termini traukini\xc5\xb3 stotis yra viena did\xc5\xbeiausi\xc5\xb3 Europoje. Kasdien joje apsilanko apie 400 000 keleivi\xc5\xb3. 2006\xc2\xa0m. gruod\xc5\xbeio 23 d. Termini stotis buvo dedikuota popie\xc5\xbeiui Jonui Pauliui II._NEWLINE_Pana\xc5\xa1i dedikavimo situacija yra ir su vienu i\xc5\xa1 trij\xc5\xb3 oro uost\xc5\xb3 Fiumicino\xc2\xa0\xe2\x80\x93 jis dar vadinamas Leonardo da Vin\xc4\x8di vardu. Kasmet oro uostas aptarnauja apie 35 milijonus keleivi\xc5\xb3. Da Vin\xc4\x8dio oro uostas 2012\xc2\xa0m. buvo 8-tas Europoje (36 980 911 milijon\xc5\xb3 keleivi\xc5\xb3) pagal keleivi\xc5\xb3 skai\xc4\x8di\xc5\xb3. Kiti du Romos oro uostai\xc2\xa0\xe2\x80\x93 \xc4\x8cijampino ir Viterbo yra ma\xc5\xbeesni. Pirmasis naudojamas civiliniam oro transportui, antrasis\xc2\xa0\xe2\x80\x93 privatiems l\xc4\x97ktuvams ir sraigtasparniams._NEWLINE_1955\xc2\xa0m. Romoje atsidar\xc4\x97 metropolitenas. Nuo 2015\xc2\xa0m. mieste veikia trys linijos (A, B ir C), kurios sudaro 60\xc2\xa0km linij\xc5\xb3. Visos linijos susikerta Termini stotyje. C linija yra pirmoji visi\xc5\xa1kai automatizuota linija mieste. Planai statyti ketvirt\xc4\x85j\xc4\x85 D linij\xc4\x85 atid\xc4\x97ti neribotam laikui._NEWLINE_Romos gatv\xc4\x97mis rieda tramvajai, autobusai ir troleibusai. Mieste yra 350 autobus\xc5\xb3 linij\xc5\xb3, kuriose yra apie 8 000 stoteli\xc5\xb3. Tramvajai va\xc5\xbeiuoja 39\xc2\xa0km miesto gatv\xc4\x97mis. Nuo 2005\xc2\xa0m. Romoje veikia 1 troleibuso 11,5\xc2\xa0km ilgio linija, kuri\xc4\x85 aptarnauja Solaris troleibusai.'